रोहतक
शहर में एक बार फिर एटीएम बदमाशों के निशाने पर हैं। बदमाशों ने सोमवार देररात सब्जी मंडी चौक से माता दरवाजा रोड पर एसबीआई के 33.66 लाख रुपए से भरे एटीएम को लूटने का प्रयास किया। बदमाशों ने सुरक्षा गार्ड को बंधक बनाकर कैबिन में करीब 45 मिनट तक गैर कटर से कैश बॉक्स तक पहुंचने की कोशिश की, लेकिन नाकाम रहने पर फरार हो गए।
गार्ड ने अलसुबह साढ़े चार बजे जैसे-तैसे बंधनमुक्त होकर सिक्योरिटी कंपनी के अधिकारियों को घटना की जानकारी दी। पुलिस ने मौका-मुआयना करने के बाद अज्ञात के खिलाफ केस दर्ज कर मामले की जांच कर दी है। वहीं, कुछ समय बाद पड़ोस के एक फर्नीचर व्यापारी ने पुलिस को अपने गोदाम में सिलेंडर व कटर पड़े होने की सूचना दी, जिसके बाद पुलिस ने सामान को कब्जे में ले लिया। देररात बदमाशों द्वारा इस तरह की घटना को अंजाम देना पुलिस पर भी सवाल खड़े कर रहा है।
15 मिनट बाद फिर खुला शटर
गार्ड सचिन के अनुसार करीब 15 मिनट बाद फिर से शटर खुला। इसके बाद करीब 45 मिनट तक बदमाशों की कैबिन में हलचल रही और फिर बाद में वे वहां से फरार हो गए। सचिन के अनुसार बदमाशों की भाषा देशी थी, लेकिन वे बात बहुत कम कर रहे थे। सुबह करीब साढ़े 4 बजे सचिन ने खुद को किसी तरह बंधनमुक्त कर किसी राहगीर के मोबाइल से लोकल सुपरवाइजर विनोद को घटनाक्रम बताया और विनोद ने सुपरवाइजर प्रदीप को इसकी जानकारी दी। प्रदीप साढ़े 5 बजे मौके पर पहुंचा और पुलिस के घटना के बारे में बताया।
पड़ोस के गोदाम में फेंका सामान
एटीएम लूट के प्रयास की पुलिस जांच ही कर रही थी कि दिन निकलने पर पुराना फर्नीचर गोदाम के मालिक राधेश्याम ने पुलिस को अपने गोदाम में गैस सिलेंडर, ऑक्सीजन सिलेंडर व गैस कटर पड़ा होने की सूचना दी। यह गोदाम एटीएम से करीब 40 कदम दूर है।
आंखों व हाथ पर टेप लगा बनाया बंधक
गोहाना अड्डा निवासी सचिन किराड़ एपी सिक्योरिटी कंपनी में गार्ड है। उसकी ड्यूटी सब्जी मंडी चौक के पास स्थित एसबीआई के एटीएम पर है। सोमवार रात करीब 1 बजे वह लघुशंका के लिए बाहर आया। जैसे ही कैबिन में अंदर घुसकर शटर बंद किया, किसी ने जबरन शटर ऊपर उठा दिया। मंकी कैप पहने दो युवक अंदर घुसे और गार्ड को गन प्वाइंट पर लेकर शटर बंद कर दिया। इसके बाद युवकों ने टेप से आंखें ढक दी और हाथ पीछे टेप से ही बांध दिए।
बदमाशों ने यह किया प्रयास
>बदमाशों ने गैस कटर की मदद से एटीएम मशीन को काटने की कोशिश की, लेकिन सिर्फ बाहरी चेस्ट कवर को ही काट सके।
>बदमाश कैश बॉक्स तक तो नहीं पहुंच सके, लेकिन कैश बॉक्स के ऊपर डेवर्ट कैसेट (जिसमें फटे व रिजेक्ट नोट इकट्ठा होते हैं) को तोड़ दिया। इसमें कितने नोट थे, इसका अभी पता नहीं लग सका है।
>बदमाशों ने मशीन में लगा होरिजेंटल ट्रांसपेरेंट कैमरा डैमेज कर दिया।
>बदमाश मशीन के सीपीयू से एक हार्ड डिस्क निकालकर ले गए।
8 माह में एटीएम के साथ वारदात
>13 अप्रैल को हुडा कांप्लेक्स स्थित एसबीआई के एटीएम पर बदमाश मशीन में तोड़फोड़ कर रहे थे। मौके पर गार्ड के पहुंचने पर फरार हो गए।
>16 अप्रैल को सुनारिया चौक स्थित एसबीआई के एटीएम पर गार्ड से मारपीट कर मोबाइल लूट ले गए।
>22 अप्रैल को महम के हाईवे स्थित एसबीआई के एटीएम में दो बदमाशों ने गार्ड को बंधक बनाया और मशीन तोड़कर 39 हजार 4 सौ रुपये लूटे।
>27 अप्रैल को बोहर गांव के एसबीआई के एटीएम पर गार्ड को बंधक बनाकर एटीएम से 12 हजार आठ सौ रुपये लूटे।
>20 जून को डीएलएफ कॉलोनी में एटीएम में आग लगी। लाखों की नकदी जली।
>16 जुलाई को भालौठ में एटीएम तोड़कर नकदी चुराने का प्रयास।
>5 अगस्त को सेक्टर-दो की मार्केट में पीएनबी एटीएम उखाड़ी।
>5 अगस्त हिसार रोड इंडस्ट्रियल एरिया में एटीएम तोड़कर कैश निकालने की कोशिश।
>20 अक्टूबर को सेक्टर-एक की मार्केट से एटीएम मशीन में तोड़फोड़ कर कैश निकालने की कोशिश।
कैश सुरक्षित, करा दी है एफआईआर
^अज्ञात लोगों ने गार्ड को बंधक बनाकर एटीएम लूटने की कोशिश की। बदमाशों ने कैमरा डैमेज करते हुए मशीन के चेस्ट कवर को गैस कटर से काट दिया है। सिटी थाने में केस दर्ज करा दिया गया है।- नीरज कुमार, कॉर्डिनेटर- एजीएस कंपनी।
awa_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva bho_Deva hin_Deva hin_Deva hin_Deva